S-121/2019

Mál þetta, sem þingfest var og dómtekið fimmtudaginn 16. maí sl., er höfðað með ákæru lögreglustjórans á Suðurlandi þann 5. apríl sl., á hendur F-kk-þgf S-kk-þgf G-kk-þgf, kt. 0912912079, til heimilis að Hæðagarði 4, Höfn, I. fyrir umferðarlagabrot með því að hafa, síðdegis laugardaginn 22. desember 2018, ekið bifreiðinni OVY06 austur Suðurlandsveg við Krók í Flóahreppi, sviptur ökurétti og óhæfur til að stjórna bifreiðinni örugglega vegna áhrifa amfetamíns (150 ng/ml í blóði), kókaíns (í þvagi) og tetrahýdrókannabínólsýru (í þvagi).

Teljast brot ákærða varða við 1. mgr., sbr. 2. mgr. 45. gr. a. og 1. mgr. 48. gr. umferðarlaga nr. 50, 1987, sbr. 1. mgr. 100. gr. nefndra umferðarlaga.

II. fyrir fíkniefnalagabrot með því að hafa, á sömu stund og stað og greinir í ákærulið I, haft í vörslum sínum í sölu og dreifingarskyni, samtals 42,98 g af amfetamíni og 15,43 g af kókaíni sem ákærði geymdi annars vegar í sætisvasa og hins vegar tösku í bifreiðinni OVY06 umrætt sinn.

Telst brot ákærða varða við 2. gr., sbr. 5. og 6. gr. laga um ávana og fíkniefni nr. 65, 1974 með síðari breytingum og 2. gr., sbr. 1. mgr. 14. gr. reglugerðar um ávana og fíkniefni og önnur eftirlitsskyld efni nr. 233/2001 með síðari breytingum.

III. fyrir vopnalagabrot með því að hafa, á sömu stund og stað og greinir í ákærulið I, haft í vörslu sinni og farið með án skotvopnaleyfis, án þess að gæta fyllstu varúðar og undir áhrifum amfetamíns, sbr. ákærulið I, haglabyssu af gerðinni Franchi, eintaksnúmer T000319R, og samtals 20 haglaskot án heimildar en ákærði flutti skotvopnið og skotfærin í bifreiðinni OVY06.

Teljast brot ákærða varða við 1. mgr. 12. gr. og 1. mgr. og 2. mgr. 21. gr., vopnalaga nr. 16, 1998, sbr. 1. mgr. 36. gr. nefndra vopnalaga.

Þess er krafist að ákærði verði dæmdur til refsingar, til að sæta sviptingu ökuréttar samkvæmt 101. og 102. gr. umferðarlaga nr. 50, 1987 með áorðnum breytingum, til að sæta upptöku á framangreindum fíkniefnum, sbr. ákærulið II (efnaskrá lögreglu nr. 39682) samkvæmt 6. mgr. 5. gr. laga nr. 65, 1974 og 2. mgr. 14. gr. reglugerðar nr. 233/2001, til að sæta upptöku á haglabyssu af gerðinni FRANCHI Predator (eintaksnúmer T000319R) og 20 haglaskotum (munaskrá lögreglu nr. 134654), sbr. 1. mgr. 37. gr. vopnalaga nr. 16, 1998 og til greiðslu alls sakarkostnaðar.

Ákærði mætti við þingfestingu málsins ásamt skipuðum verjanda sínum, S-kk-þgf S-kk-þgf lögmanni/Reykjavík. Ákærði viðurkenndi skýlaust að hafa gerst sekur um þá háttsemi sem honum er gefin að sök í ákæru. Með vísan til skýlausrar játningar ákærða og þar sem dómari taldi ekki ástæðu til að draga í efa að játning hans væri sannleikanum samkvæm var farið með málið í samræmi við ákvæði 1. mgr. 164. gr. laga nr. 88/2008 um meðferð sakamála, eftir að aðilum hafði verið gefinn kostur á að tjá sig um lagaatriði og ákvörðun viðurlaga.

Í matsgerð frá rannsóknastofu Háskóla Íslands í lyfja og eiturefnafræði, sem liggur frammi meðal rannsóknargagna lögreglu, kemur fram að amfetamín, kókaín og tetrahýdrókannabínólsýra hafi fundist í þvagi ákærða. Þá hafi í blóði hans mælst amfetamín 150 ng/ml.

Um málavexti að öðru leyti vísast til ákæruskjals. Sannað er að ákærði hefur gerst sekur um þá háttsemi sem honum er gefin að sök í ákæru og þar þykir rétt færð til refsiákvæða. Ákærði hefur með háttsemi sinni unnið sér til refsingar.

Samkvæmt framlögðu sakavottorði hefur ákærði fjórtán sinnum frá árinu 2010 sætt refsingu. Samkvæmt sakavottorði ákærða gekkst hann undir sektargreiðslu hjá lögreglustjóra 27. nóvember 2010 fyrir umferðarlagabrot og 18. febrúar 2011 fyrir brot gegn áfengislögum.

Frá 3. febrúar 2012 til og með 14. maí 2013 gekkst ákærði fimm sinnum undir greiðslu sektar hjá lögreglustjóra, meðal annars fyrir ölvunarakstur, fíkniefnaakstur, akstur sviptur ökurétti og fíkniefnalagabrot. Þann 6. desember 2013 var ákærði dæmdur í 60 daga fangelsi, meðal annars fyrir akstur undir áhrifum fíkniefna, og sviptur ökurétti ævilangt. Þá samþykkti ákærði 5. febrúar, 5. júní og 1. desember 2014 að greiða sekt fyrir brot gegn fíkniefnalögum. Þann 12. maí 2015 var ákærða gert að sæta fangelsi í fjóra mánuði fyrir að aka bifreið undir áhrifum fíkniefna og sviptur ökurétti 26. nóvember 2014. Þann 8. október 2015 var ákærði dæmdur í þriggja mánaða fangelsi fyrir akstur sviptur ökurétti.

Loks var ákærði 24. febrúar 2016 dæmdur í 4 ára fangelsi skilorðsbundið í þrjú ár fyrir stórfellt fíkniefnalagabrot.

Með broti því sem lýst er í ákæru hefur ákærði rofið skilorð síðastgreinds dóms og ber að dæma upp framangreinda refsingu og ákveða refsingu í einu lagi sbr. 60. gr. og 77. gr. almennra hegningarlaga nr. 19/1940.

Refsing ákærða er hæfilega ákveðin fangelsi í 4 ár og 3 mánuði. Að öllu framangreindu virtu, sem og með vísan til dómvenju þykja ekki efni til að skilorðsbinda refsinguna. Frá refsingunni dregst með fullri dagatölu gæsluvarðhald sem ákærði sætti frá 7. september 2011 til 22. nóvember 2011.

Með vísan til 235. gr. laga nr. 88/2008 um meðferð sakamála, ber að dæma ákærða til greiðslu alls sakarkostnaðar, sem nemur samkvæmt yfirliti lögreglu samtals 210.637 kr., auk þóknunar skipaðs verjanda, S-kk-ef S-kk-ef lögmanns/Reykjavík, sem er hæfilega ákveðin 126.480 kr., að teknu tilliti til virðisaukaskatts, og ferðakostnaðar verjanda, sem nemur 13.200 kr., og þóknun skipaðs verjanda á rannsóknarstigi, I-kk-ef V-kk-ef G-kk-ef lögmanns, sem er hæfilega ákveðin 97.600 kr., að teknu tilliti til virðisaukaskatts, og ferðakostnaðar verjanda, sem nemur 13.200 kr.

Með vísan til 101. og 102. gr. umferðarlaga nr. 50/1987, með síðari breytingum, ber að árétta ævilanga sviptingu ákærða.

Með vísan til 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001, eru gerð upptæk framangreind fíkniefni líkt og greinir í dómsorði.

Með vísan til 1. mgr. 37. gr. laga nr. 16/1998, eru gerð upptæk framangreind haglabyssa og 20 haglaskot líkt og greinir í dómsorði.

Í-kvk-nf E-kvk-nf G-kvk-nf, löglærður aðstoðarmaður dómara, kveður upp dóm þennan.

D Ó M S O R Ð :

Ákærði, F-kk-nf S-kk-nf G-kk-nf, sæti fangelsi í 4 ár og 3 mánuði.

Frá refsingunni dregst með fullri dagatölu gæsluvarðhald sem ákærði sætti frá 7. september 2011 til 22. nóvember 2011.

Ákærði greiði sakarkostnað samtals 431.117 krónur, þar af nemur þóknun skipaðs verjanda, S-kk-ef S-kk-ef lögmanns/Reykjavík, 126.480 krónum, að teknu tilliti til virðisaukaskatts, og ferðakostnaður verjanda 13.200 krónum, og þóknun skipaðs verjanda á rannsóknarstigi, I-kk-ef V-kk-ef G-kk-ef lögmanns, 97.600 krónum, að teknu tilliti til virðisaukaskatts, og ferðakostnaður verjanda 13.200 krónum.

Áréttuð er ævilöng svipting ökuréttar ákærða.

Gerð eru upptæk 42,98 g af amfetamíni og 15,43 g af kókaíni, sbr. efnaskrá lögreglu nr. 39682.

Gerð eru upptæk haglabyssa af gerðinni FRANCHI Predator (eintaksnúmer T000319R) og 20 haglaskot, sbr. munaskrá lögreglu nr. 134654.

Í-kvk-nf E-kvk-nf G-kvk-nf.